鴛鴦篇
作者：李德裕
朝代：唐

paragraphs: 君不見昔時同心人，化作鴛鴦鳥。
和鳴一夕不暫離，交頸千年尚爲少。
二月草菲菲，山櫻花未稀。
金塘風日好，何處不相依？
既逢解佩游女，更值凌波宓妃。
精光搖翠蓋，麗色映珠璣。
雙影相伴，雙心莫違。
淹留碧沙上，蕩漾洗紅衣。
春光兮宛轉，嬉遊兮未反。
宿莫近天泉池，飛莫近長洲苑。
爾願歡愛不相忘，須去人間羅網遠。
南有瀟湘洲，且爲千里遊。
洞庭無苦寒，沅江多碧流。
昔爲薄命妾，無日不含愁。
今爲水中鳥，頡頏自相求。
洛陽女兒在青閣，二月羅衣輕更薄。
金泥文彩未足珍，畫作鴛鴦始堪著。
亦有少婦破瓜年，春閨無伴獨嬋娟。
夜夜學織連枝錦，織作鴛鴦人共憐。
悠悠湘水濱，清淺漾初蘋。
菖花發豔無人識，江柳逶迤空自春。
唯憐獨鶴依琴曲，更念孤鸞隱鏡塵。
願作鴛鴦被，長覆有情人。